Danielová, Marta, predsedníčka Rady pre vysielanie a retransmisiu (2018-05-22):
Príjemný podvečer už, vážený pán predsedajúci, vážené pani poslankyne, vážení páni poslanci, správa o stave vysielania v Slovenskej republike a o činnosti Rady pre vysielanie a retransmisiu za rok 2017 je v porovnaní s tou z predchádzajúceho roka oveľa rozsiahlejšia. V predloženej správe sa pravidelne uvádza aktuálny stav v prideľovaní a využívaní frekvencií, v prideľovaní a odnímaní licencií, o registrácii retransmisie programových služieb, ale najmä, a zrejme to aj vás bude najviac zaujímať, na 60 stranách správa informuje o takmer 300 podnetoch, ktoré prišli na radu a týkali sa najmä obsahu vysielania. Keďže jedna sťažnosť neraz obsahovala podnety aj na viacerých vysielateľov, respektíve týkala sa sťažnosti na viac odvysielaných príspevkov, v jednej sťažnosti bolo dokonca až 26 podnetov, tak to číslo je podstatne vyššie, ako som pred chvíľou uviedla. Sem treba ešte pripočítať aj vybavovanie vyše 300 žiadostí v rámci info zákona. Aby vám tieto čísla prípadne niečo hovorili, ono by bolo dobré si prípadne aj, nebudem to ja tu detailne hovoriť, nalistovať na strane 205 našu správu, kde je konkrétne číselne vyrátané, koľko na tých najväčších vysielateľov prišlo sťažností, či je to oproti tomu roku 2016 viac alebo menej, takže sa sústredím iba na tých najväčších vysielateľov. Najviac sťažností bolo na RTVS, podstatne menej o 1/3 na TV JOJ, Markízu, o 2/3 na TA3 a na iné programové služby bolo len 16 podnetov. Na niektorých vysielateľov vôbec žiadna sťažnosť neprišla. Čo sa v porovnaní spred minulým rokom zmenilo, bol obsah podnetov. Najväčší počet sťažností smeroval na objektivitu a nevyváženosť spravodajských a publicistických programov. Sťažovatelia citlivo reagovali na absenciu presnosti, vecnosti, nevyváženosti a nestrannosti. Tu by som chcela len veľmi krátko uviesť, že pri podnetoch na obsah vysielania posudzuje Rada pre vysielanie a retransmisiu výlučne celkové vyznenie, hoci sťažnosti chodia na výber tém, na výber hostí, dramaturgiu, pravdivosť, ale posudzovanie tohto konkrétneho, čo som spomínala, je výhradne v kompetencii vysielateľa. Rada posudzuje, či informácie boli prezentované objektívnym a nestranným spôsobom. Väčšina podnetov bola síce vyhodnotená ako neopodstatnená, ale to neznamená, že bez výhrad. Keďže najviac sťažností bolo za minulý rok na RTVS, postupovali sme podnety Rade RTVS a na vedomie aj generálnemu riaditeľovi. Je výlučne v ich kompetencii zvážiť, do akej miery sa stotožnia s pripomienkami rady. Medzi sťažnosťami sú aj podnety, ktoré prechádzajú z jedného roka do ďalšieho. Našťastie nie ich je veľa, ale vo vzťahu k rozhodovacej činnosti rady to môže vyvolávať nespokojnosť sťažovateľov. Spomeniem len tak na ilustráciu, možno aj na pripomenutie jeden spravodajský príspevok odvysielaný v komerčnej televízii ešte v marci 2015. Na radu prišlo v priebehu niekoľkých hodín po odvysielaní 73 
e-mailových sťažností. Len tak v krátkosti, išlo o redaktora, ktorý kritizoval staručkého doktora z požitia alkoholu počas ordinačných hodín, pretože mal neistú chôdzu. Ukázalo sa, že nepožil alkohol, doktor zdôvodnil neistú chôdzu – a lieky to aj dokázali – bolesťami kĺbov. Rada sa veľmi dôsledne zaoberala týmto množstvom sťažností, konštatovala porušenie zákona a rozhodla o sankcii odvysielať pred spravodajskou reláciou trikrát, tri dni po sebe, oznam o porušení zákona. Vysielateľ tak neurobil, hoci mu to káže zákon a požiadal súd o preskúmanie správnosti rozhodnutia rady. Pojednávanie dodnes nie je ani len vytýčené. Následne na to rada začala konanie za neodvysielanie oznamu a vysielateľovi uložila sankciu 30-tisíc eur, po 10-tisíc za každý jeden neodvysielaný oznam. Na príslušný súd putovala ďalšia žaloba, tentoraz o preskúmanie výšky sankcie a tiež čakáme na pojednávanie. Sedemdesiat tri sťažovateľov tak ani po troch rokoch nevie, aký osud stihol ich kritické podnety a niet div, že ich pohľad na činnosť rady môže byť aj kritický. Ďalšia neuzavretá vec je tentoraz na Ústavnom súde v súvislosti s kvótami na slovenskú hudbu. Čakáme na rozhodnutie Ústavného súdu, je pre nás veľmi dôležité, pretože koncom roka by sa rada mala už opäť po tretíkrát zaoberať žiadosťami vysielateľov o výnimky. Napriek týmto príkladom konštatujem, že počet súdnych sporov v minulom roku klesol. Domnievam sa, že by to mohlo byť aj preto, že rada začala klásť oveľa väčší dôraz na výchovnú zložku, nie represívnu. Zvolili sme rôzne formy stretávania sa na verejných zasadaniach, konzultácie, analyzovanie našich rozhodnutí, analyzovanie monitoringov, plánovaných aj náhodných. Žiadali sa, žiadajú sa vysielatelia na vypočutia pred radou, kde si vzájomne vyjasňujeme stanoviská. Asociácia nezávislých rozhlasových a televíznych tvorcov si naše rokovania dokonca nahráva a jej členovia si teda aj bez účasti na rokovaní prerokúvané sťažnosti v redakčných kolektívoch vyhodnocujú, analyzujú. Čo považujem za veľmi dobrý krok, ktorý sme urobili na jeseň minulého roka na požiadanie lokálnych a regionálnych vysielateľov, sme asi pre šesťdesiatich z nich usporiadali workshop k najčastejším porušeniam zákona, samozrejme aj s názornými ukážkami odvysielaných príspevkov, za ktoré sa konštatovalo porušenie zákona, boli udelené aj sankcie a myslíme si, že tie názorné príklady sú veľavravnejšie ako čítanie a vysvetľovanie zákona. V súvislosti s legislatívnym rámcom o praktických obmedzeniach cezhraničného vysielania sme na vyjasnenie situácie usporiadali panelovú diskusiu. Je toho dosť, čo by sa mohlo a malo zlepšiť v našej práci, veľa si sľubujeme od novej európskej smernice o audiovizuálnych mediálnych službách a v súčasnosti sa už finišuje na poslednej fáze jej znenia. Od novej európskej smernice sa bude odvíjať aj novela zákona č. 308/2000, keďže mediálne prostredie sa za osemnásť rokov od prijatia zákona značne zmenilo. Štyria naši kolegovia sú členmi pracovnej skupiny na ministerstve kultúry, ktorá sa podieľa na rekodifikácii právnej regulácie audiovizuálnych mediálnych služieb. Vážený pán predsedajúci, vážené pani poslankyne, páni poslanci, toľko naozaj len telegraficky o našej minuloročnej činnosti z tej obsiahlej skoro 300-stranovej správy o činnosti, s ktorou sme sa podrobne zaoberali na výbore pre kultúru a médiá, prípadne, ak budú rozsiahlejšie vaše nejaké otázky alebo konzultácie, radi ich s vami predebatujeme na Palisádoch 36, kde sme sa pred rokom presťahovali. Takže ďakujem vám za pozornosť.